༄༅། །དཔལ་ལྡན་འབྲུག་པ་ངག་དབང་རྣམ་རྒྱལ་ལ་བརྟེན་པའི་བླ་ཚེ་ཟུང་འབྲེལ་གྱི་སྒྲུབ་ཐབས་འཆི་མེད་མཆོག་སྦྱིན་ཞེས་བྱ་བ་བཞུགས་སོ། །

 ན་མོ་གུ་རུ་བྷྱཿ རྒྱལ་ཀུན་མཁྱེན་བརྩེ་ནུས་པའི་རང་གཟུགས་མཆོག །བཀའ་དྲིན་མཚུངས་མེད་བླ་མ་རིན་པོ་ཆེ། །སྙིང་དབུས་དད་པའི་འདབ་ལྡན་པདྨ་ལ། །འབྲལ་མེད་རྟག་པར་བཞུགས་ལ་བྱིན་གྱིས་རློབས། །གང་དེས་ལུང་བསྟན་འཆི་མེད་ལྕགས་སྡོང་ལས། །བརྗོད་བྱའི་སྙིང་པོ་བཏུས་ནས་དེང་སང་གི །ཆོ་གའི་བབ་དང་བསྟུན་ཏེ་འཇུག་བདེ་བར། །བཀོད་པས་སྒྲུབ་ཐབས་ཟབ་མོ་གསལ་བར་བྱ། །དེ་ལ་འདིར་མི་རྗེ་ཨོ་རྒྱན་དབང་ཕྱུག་གིས་གསེར་ཁང་རྡོ་རྗེ་འཆང་ཚུལ་ཁྲིམས་དོན་ལྡན་གདན་འདྲེན་ཏེ་ཨོ་རྒྱན་སངས་རྒྱས་གཉིས་པའི་སྒྲུབ་གནས་བུམ་ཐང་སྐུ་རྗེས་སུ་བཞུགས་སྐབས་དག་པའི་ཉམས་སྣང་ལ། མཐུ་ཆེན་བླ་མ་དེ་ཉིད་མངོན་སུམ་གཟིགས་ཏེ་ལུང་བསྟན་བྱིན་གྱིས་བརླབས་དུས། མི་རྗེ་དེའི་ཐུགས་དམ་དུ་དགོངས་གཏེར་བླ་ཚེ་གཟུངས་སྒྲུབ་ཡན་ལག་བདུན་པ་དང་འབྲེལ་བ་ཤིན་ཏུ་བསྡུས་པ་ཞིག་མཛད་དེ་དག་ལམ་ཞེས་གྲགས་པ་འདི་ཉིད། བླ་སྒྲུབ་ཀྱི་ཆོ་ག་གཞན་གྱིས་བབ་དང་བསྟུན་ཏེ་རྒྱས་པར་བཀྲལ་དགོས་ཞེས་བསྐུལ་བ་པོའི་ངོ་མ་ལྡོག་པར་ཁོ་བོས་སྒྲུབ་ཐབས་ཟབ་མོ་འདི་ཆོག་འཁྲིགས་སུ་བསྡེབས་པ་ལགས་པས། བླ་མའི་རྗེས་འཇུག་རྣམ་དཔྱོད་དང་ལྡན་པ་དག་གིས་གང་ཟག་ལ་མི་བརྟོན་པར་ཆོས་ལ་བརྟོན་ནས་ཚེས་བཅུ་དང་ཚོགས་འཁོར་ལ་ལམ་ཟབ་བླ་མའི་སྒྲུབ་ཐབས་འདི་ཉམས་སུ་བཞེས་པར་འོས་ཏེ། མཆོད་པ་ཐམས་ཅད་ཡོངས་སྤངས་ཏེ། །བླ་མ་མཆོད་པ་ཡང་དག་བརྩམ། །དེ་མཉེས་པས་ནི་ཀུན་མཁྱེན་ཏེ། །ཡེ་ཤེས་མཆོག་ནི་འཐོབ་པར་འགྱུར། །ཅེས་དང༌། མཆོད་པའི་ནང་ནས་བླ་མར་མཆོད་པ་མཆོག །བསོད་ནམས་ནང་ནས་ཚོགས་ཀྱི་འཁོར་ལོ་མཆོག །ཅེས་བཤད་དོ། །དེ་ལས་ཀྱང་ལྷག་པར་བདག་ཅག་གི་མཐུ་ཆེན་བླ་མ་དེ་ཉིད་སྤྱིར་འབྲུག་རྒྱལ་ཁམས་ཡོངས་ལ་བཀའ་དྲིན་ཆེ་བ་དང༌། སྒོས་སུ་རང་ཅག་རྗེས་འཇུག་རྣམས་ལྟོ་གོས་ཆོས་གསུམ་གང་གི་ཐེད་ནས་ཀྱང་མི་ཕོངས་པར་རློམ་དུ་ཡོད་པ་དེ་ནི་ཁོང་གཅིག་པུའི་ཐུགས་རྗེ་ཡིན་པར་དགོངས་ནས་ལམ་ཟབ་མོ་འདི་ལ་སྲོག་ཏུ་བཟུང་བར་བྱའོ། །འདི་ཉམས་སུ་བཞེས་པ་ལ་སྔོན་འགྲོ་བཅའ་སྒྲིག་གི་རིམ་པ་དང༌། དངོས་གཞི་ཆོ་གའི་རིམ་པ་གཉིས་ལས། དང་པོ་ནི། གནས་དབེན་ཞིང་ཡིད་དང་མཐུན་པའི་ཕྱོགས་དེར་བླ་མའི་སྐུ་བརྙན་བྲིས་འབུར་སོགས་གང་རུང་གི་མདུན། སྟེགས་བུ་ཡིད་དུ་མཆིས་པའི་ཁར་དཀྱིལ་འཁོར་རམ་ཚོམ་བུ་གང་རུང་བཀོད། དེའི་གཡས་སུ་བླ་གཏོར་པད་ཅན། མདུན་དུ་ཆུ་གཉིས་ཉེར་སྤྱོད། གཡོན་དུ་ཚེ་རྫས་ཐ་ལི་ལྟ་བུའི་ནང་དུ་འབྲུས་གཡུང་དྲུང་བཀོད་པའི་མཚམས་སུ་ཚོམ་བུ་བཞི་ལ། མདུན་དུ་བུམ་པ་དར་དམར་གྱི་མགུལ་འཆིང་བླ་མའི་ཙཀླི་ཅན་དང༌། ཚེ་ཆང་ཀ་པཱ་ལ་རྒྱབ་ནས་ཚེ་རིལ་ཚེ་འབྲང་བཅས་བཀོད། ཡང་ཉེ་ལོགས་སུ་ཉེར་སྤྱོད་ཆབ་སྦྲོན་ལས་ཀྱི་བུམ་པ་གཅིག་བཅས་བཤམས། གང་ལྟར་ཡང་མཛེས་ཤིང་བཀོད་ལེགས་པ་དེ་ནི་མཆོད་པའི་མཚན་ཉིད་དོ། །གཉིས་པ་ལ་གཉིས། ཐུན་མོང་དང༌། ཐུན་མོང་མ་ཡིན་པའོ། །དང་པོ་ནི། མ་ནམ་མཁའ་དང་ལན་གསུམ། བསྟོད་ཚོགས་ཕུན་སུམ་ཚོགས་པ་ནས་མཚམས་རོལ་བར་སྤྱི་མཐུན་ནོ། །གཉིས་པ་ལ་གསུམ། སྔོན་འགྲོ། དངོས་གཞི། རྗེས་ཀྱི་བྱ་བའོ། །དང་པོ་ལ་གསུམ། བརྒྱུད་འདེབས། ཚོགས་ཞིང༌། བཀའ་བསྒོའོ། །དང་པོ་ནི། ༈ ཚེ་དཔག་མེད་དང་རིག་འཛིན་པདྨ་འབྱུང༌། །དབྱེར་མེད་གཅིག་འདུས་ངག་དབང་རྣམ་པར་རྒྱལ། །གང་དེའི་བཀའ་བབ་ཚུལ་ཁྲིམས་དོན་ལྡན་ལ། །གསོལ་བ་འདེབས་སོ་ཚེ་དང་ཡེ་ཤེས་སྩོལ། །ཀུན་གཟིགས་དབང་པོ་ངག་དབང་རྒྱལ་མཚན་དང༌། །མཁྱེན་བརྩེའི་བདག་ཉིད་ཕྲིན་ལས་ལྷུན་གྲུབ་ཞབས། །བཀའ་དྲིན་འཁོར་མེད་རྩ་བའི་བླ་མ་ལ། །གསོལ་བ་འདེབས་སོ་ཚེ་དང་ཡེ་ཤེས་སྩོལ། །འཆི་མེད་བསྒྲུབ་པའི་ལམ་མཆོག་ལ་བརྟེན་ནས། །འཆི་མེད་རིག་འཛིན་བརྙེས་པའི་མཐུ་ཐོབ་སྟེ། །འཆི་བདག་བདུད་ཀྱི་གཡུལ་ངོ་ལས་བརྒལ་ནས། །འཆི་མེད་མགོན་པོའི་གོ་འཕང་མྱུར་ཐོབ་ཤོག །གཉིས་པ་ཚོགས་ཞིང་ལ་བཞི། སྐྱབས་ཡུལ་འདྲེན་པ། སྐྱབས་སུ་འགྲོ་བ། སེམས་བསྐྱེད་པ། ཚོགས་བསགས་ཡན་ལག་གོ །དང་པོ་ནི། རང་གི་སྙིང་གར་ཟླ་བ་ལ་རིག་པ་ཧྲཱིཿཡིག་དམར་པོས་མཚན་པ་དེ་ལས་འོད་ཟེར་འཕྲོས་པས། རང་བཞིན་གྱི་གནས་ནས་མཐུ་ཆེན་བླ་མ་ལ་ཕྱོགས་བཅུ་དུས་བཞིའི་སྐྱབས་ཡུལ་མ་ཚང་བ་མེད་པས་བསྐོར་བ་ཐམས་ཅད་མདུན་གྱི་ནམ་མཁར་བཛྲ་ས་མཱ་ཛཿ གཉིས་པ་ནི། ན་མོ། དཀོན་མཆོག་རྩ་གསུམ་ཀུན་འདུས་ཀྱི། །བླ་མ་ངག་དབང་རྣམ་རྒྱལ་ལ། །བདག་སོགས་མཁའ་མཉམ་འགྲོ་བ་རྣམས། །བྱང་ཆུབ་བར་དུ་སྐྱབས་སུ་མཆི། །ཞེས་ལན་གསུམ། གསུམ་པ་ནི། མ་གྱུར་མཁའ་མཉམ་སེམས་ཅན་རྣམས། །བྱང་ཆུབ་ཆེན་པོར་འགོད་པའི་ཕྱིར། །ཚེ་དང་ཡེ་ཤེས་མཆོག་འདོད་ནས། །ཟབ་མོའི་ལམ་ལ་འཇུག་པར་བགྱི། །ཞེས་ལན་གསུམ། བཞི་པ་ནི། ཧྲཱིཿ སྐྱབས་གནས་ཀུན་འདུས་དྲིན་ཅན་བླ་མ་ལ། །བདག་ཅག་གུས་པས་ཕྱག་འཚལ་མཆོད་པ་འབུལ། །སྡིག་ལྟུང་ཀུན་བཤགས་ཁྱོད་ཀྱི་མཛད་བཟང་ལ། །རྗེས་སུ་ཡི་རངས་ཆོས་འཁོར་བསྐོར་བར་བསྐུལ། །ཞི་བའི་དབྱིངས་སུ་མྱ་ངན་མི་འདའ་གསོལ། །དགེ་ཚོགས་བླ་མེད་བྱང་ཆུབ་ཆེན་པོར་བསྔོ། །དཔལ་ལྡན་བླ་མའི་མཛད་པ་རྨད་བྱུང་ལྟར། །བདག་གིས་འགྲོ་ལ་ཕན་བདེ་འབྱུང་བར་ཤོག །དེ་ནས་བཛྲ་མུཾ་ཕྱག་རྒྱ་བཅས། ཚོགས་ཞིང་སྐྱབས་ཡུལ་ཐམས་ཅད་རང་གི་སྙིང་ཁར་ཐིམ་པར་བསམ་མོ། །གསུམ་པ་བཀའ་བསྒོ་བ་ལ་གསུམ། ལྷ་བསྐྱེད། བགེགས་གཏོར། སྲུང་འཁོར། དང་པོ་ནི། ཧྲཱིཿ བདག་ཉིད་སྐད་ཅིག་རིག་པ་དྲན་རྫོགས་སུ། །རྟ་མཆོག་རོལ་པ་ཞལ་གཅིག་ཕྱག་གཉིས་པ། །རྒྱན་དང་ཕྱག་མཚན་རྫོགས་པའི་ཐུགས་ཀ་ནས། །འོད་འཕྲོས་བར་གཅོད་གདོན་བགེགས་མདུན་དུ་བཀུག །གཉིས་པ་ནི། བགེགས་གཏོར་བཤམས་ལ། ཨོཾ་ཨཱཿཧཱུཾ། གིས་བྱིན་གྱིས་རླབས། ཨ་ཀ་རོས་བསྔོས་ནས། ཧྲཱིཿ གསང་སྔགས་ཉན་དང་བལྟ་བར་མི་དབང་བའི། །བགེགས་རྣམས་མཆོད་སྦྱིན་གཏོར་མ་འདི་ལོངས་ལ། །གནས་འདིར་མ་འདུག་རིང་དུ་འགྲོ་བར་གྱིས། །བཀའ་ལས་འདའ་ན་ཡེ་ཤེས་རྡོ་རྗེས་གཞོམ། །ཞེས་རྟ་སྔགས་ཀྱིས་བསྐྲད་པར་བྱའོ། །གསུམ་པ་སྲུང་འཁོར་ནི། ཧྲཱིཿ བདག་ཉིད་དབང་ཆེན་རོལ་པའི་ཐུགས་ཀ་ནས། །ཧྲཱིཿའཕྲོས་ཡོངས་གྱུར་སླར་ཡང་སྐུར་བཞེངས་ཏེ། །སྟོང་ཁམས་མེ་དཔུང་དབུས་སུ་སྐུ་ཡི་ཁྱོན། །གནས་ས་བར་མཚམས་མེད་པར་གང་བར་གྱུར། །ཨོཾ་བཛྲ་ཀྲོ་དྷ་ཧ་ཡ་གྲྀ་ཝ་རཀྵ་རཀྵ་ཧཱུཾ། ས་བསྲུང་བར་བྱའོ། །གཉིས་པ་དངོས་གཞི་ལ་གཉིས། བདག་བསྐྱེད་དང༌། མདུན་བསྐྱེད་དོ། །དང་པོ་ལ་གཉིས། ལྷ་བསྐྱེད་དང༌། བཟླས་པའོ། །དང་པོ་ནི། ཧྲཱིཿ བསྲུང་བའི་འཁོར་ལོ་དམ་ཚིག་སེམས་དཔའ་དེའི། །ཐུགས་ཀར་ཡེ་ཤེས་སེམས་དཔའ་སྐད་ཅིག་གིས། །རང་ཉིད་ལྷ་ཡི་ང་རྒྱལ་ཆེར་བརྟས་ཏེ། །དབང་ཆེན་ཁྲོ་བོའི་རྒྱལ་པོ་རྟ་མཆོག་དཔལ། །ཞལ་གདངས་མཆེ་གཙིགས་ལྗགས་འདྲིལ་སྤྱན་གསུམ་པ། །དབུ་སྐྲ་སྨིན་མ་སྨ་ར་མེ་ལྟར་འབར། །སྟེང་དུ་རྟ་ཞལ་ལྗང་ཞུར་རྟ་སྐད་འཚེར། །ཁམས་གསུམ་དབང་སྡུད་སྲིད་གསུམ་ཟིལ་གྱིས་གནོན། །ཕྱག་གཡས་རྡོ་རྗེ་དབྱུག་ཏོ་ནམ་མཁར་འཕྱར། །གཡོན་པ་ཐུགས་ཀར་མེ་ཡི་སྡིགས་མཛུབ་མཛད། །དཔལ་གྱི་ཆས་རྣམས་རྫོགས་པའི་བརྗིད་སྐུ་ལས། །བསྐལ་པའི་མེ་དཔུང་འབར་བས་ཕྱོགས་མཚམས་གང༌། །ཞབས་གཉིས་གཡས་བསྐུམས་གཡོན་བརྐྱངས་རོལ་སྟབས་ཀྱིས། །བདུད་བཞི་བརྫིས་ཏེ་པད་ཉི་གདན་ལ་བཞུགས། །དེ་ཡི་ཐུགས་ཀར་པད་ཉི་ཟླ་སྟེང་དུ། །ཏིང་འཛིན་སེམས་དཔའ་ཧྲཱིཿལ་སྔགས་ཀྱིས་བསྐོར། །དེ་ལས་འོད་ཟེར་མཚོན་ཆ་སྣ་ཚོགས་འཕྲོས། །གདོན་བགེགས་འཆི་བདག་བདུད་སྡེ་བསད་བཅད་གཏུབས། །དུས་མཐའི་མེ་ཡིས་བསྲེགས་བཞིན་ཐལ་བ་ཡང༌། །མེད་པར་དམིགས་པ་མེད་པའི་ངང་ནས་བཟླ། །གཉིས་པ་ནི། ཨོཾ་བཛྲ་ཀྲོ་དྷ་ཧ་ཡ་གྲྀ་ཝ་ཧུ་ལུ་ཧུ་ལུ་ཧཱུཾ་ཕཊཿ ཅེས་བརྒྱ་རྩ་བཟླས། མཐར་སྔགས་ཕྲེང་རྣམས་བདག་གི་སྙིང་ཁ་ནས་མཆེད་དེ་ལས་བུམ་དུ་སོང་བས་ནུས་མཐུ་ཅན་གྱི་ཆུའི་རྣམ་པར་གྱུར་པར་བསམ་མོ། །སྲུང་འཁོར་བདག་བསྐྱེད་ལས་བུམ་དཀྱུས་གཅིག་ཏུ་བསྲེས་པ་ནི་ལུགས་འདིའི་ཁྱད་ཆོས་སོ།། ༈ །།གཉིས་པ་མདུན་བསྐྱེད་ལ་གཉིས། རྒྱུ་བླ་མ་སྒྲུབ་པ་དང༌། འབྲས་བུ་དབང་བཞི་ལེན་པའོ། །དང་པོ་ལ་གཉིས། བླ་སྒྲུབ་ཀྱི་ལུགས་སུ་མདུན་བསྐྱེད་བསྒྲུབ་པ་དང༌། ཚེ་སྒྲུབ་ཀྱི་ལུགས་སུ་བུམ་བསྐྱེད་བསྒྲུབ་པའོ། །དང་པོ་ལ་དྲུག རྟེན་བསྐྱེད། སྤྱན་འདྲེན། དབང་བསྐུར། མཆོད་པ། བསྟོད་པ། ཕྱི་ནང་གི་བསྙེན་པའོ། །དང་པོ་ནི། རྟ་སྔགས་དང་སྭ་བྷ་ཝས་མདུན་བསྐྱེད་ཀྱི་ཚོམ་བུའམ་དཀྱིལ་འཁོར་སྦྱངས། ཨེ་ལས་ཆོས་འབྱུང་འབྱུང་བརྩེགས་རི་རབ་དང༌། །པདྨ་རྭ་གུར་སྣ་ཚོགས་རྡོ་རྗེའི་གཞིར། །རྣམ་སྣང་རང་བཞིན་ཕོ་བྲང་གཞལ་ཡས་ཁང༌། །གྲུ་བཞི་སྒོ་བཞི་ཕྱོགས་མདོག་རྟ་བབས་ཅན། །འདོད་སྣམ་ཕ་གུ་དྲྭ་བ་དྲྭ་ཕྱེད་དང༌། །ཤར་བུ་བྱ་འདབ་པུ་ཤུ་ཁང་བརྩེགས་ཀྱི། །དབུས་འཕྱུར་རྡོ་རྗེ་རིན་ཆེན་ཏོག་གིས་བརྒྱན། །ཆོས་འཁོར་རི་དྭགས་གདུགས་སོགས་སྤྲས་པའི་ནང༌། །སྣ་ཚོགས་པདྨ་འདབ་མ་བཅུ་གཅིག་པའི། །ལྟེ་བ་འོད་ལྔའི་ཐིག་ལེ་ཟླུམ་བསྐོར་དབུས། །གྱད་བཞི་སེངྒེ་བརྒྱད་ཀྱིས་བཏེག་པ་ཡི། །གསེར་ཁྲིར་པདྨ་ཉི་ཟླའི་གདན་སྟེང་དུ། །རྩ་བའི་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱན་ཐུགས་ཀར་འཁྱིལ། །དབུ་ལ་སྒོམ་ཞྭ་གསེར་གཡུའི་ཕྲ་ཅན་གསོལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །མདུན་གྱི་འདབ་མ་རྣམས་ནས་གཡས་བསྐོར་དུ། །པདྨ་ཟླ་བའི་གདན་ལ་རིམ་པ་བཞིན། །འཇིག་རྟེན་དབང་ཕྱུག་སེམས་དཔའི་ཚུལ་གྱིས་བཞུགས། །རིགས་ལྡན་སྲོང་བཙན་རྒྱལ་པོའི་ཆ་བྱད་ཅན། །མཁན་ཆེན་ཞི་འཚོ་པཎྜི་ཏ་ཡི་ཆས། །ནཱ་རོ་ཏ་པ་ཧེ་རུ་ཀ་པའི་ལུགས། །ཟླ་གཞོན་འགྲོ་མགོན་དཔལ་ལྡན་བླ་མའི་ཆས། །རྡུལ་བྲལ་སེམས་དཔའི་ཚུལ་དང་རྒྱལ་དབང་རྗེ། །ཆོས་ཀྱི་གྲགས་པ་ཀུན་མཁྱེན་པདྨ་དཀར། །རྣམ་གསུམ་ངུར་སྨྲིག་གོས་ཅན་ཐམས་ཅད་ཀྱང༌། །རང་ཞལ་གཙོ་བོར་ཕྱོགས་ཏེ་བཞུགས་པར་གྱུར། །བར་ཁྱམས་བཀའ་བརྒྱུད་གྲུབ་ཐོབ་རྒྱ་མཚོ་དང༌། །ཡི་དམ་དཔའ་བོ་མཁའ་འགྲོ་ཆོས་སྐྱོང་དང༌། །ནོར་ལྷ་བཀའ་སྲུང་དམ་ཅན་རྒྱ་མཚོའི་ཚོགས། །ཡེ་ཤེས་ལས་གྲུབ་སྲིད་ཚད་སྤྲིན་ལྟར་གཏིབས། །སྒོ་བཞིར་བཀའ་གཉན་རྒྱལ་ཆེན་བཞི་དང་བཅས། །གནས་གསུམ་ཡི་གེ་གསུམ་ལས་འོད་འཕྲོས་པས། །ཆོས་དབྱིངས་འོག་མིན་བདེ་ལྡན་ཞིང་སོགས་ནས། །ཡེ་ཤེས་སེམས་དཔའི་ལྷ་ཚོགས་མ་ལུས་པ། །སྤྱན་དྲངས་མདུན་གྱི་ནམ་མཁར་ས་མཱ་ཛཿ གཉིས་པ་སྤྱན་འདྲེན་ནི། བདུག་པའི་དྲི་འཐུལ་ཞིང་དབྱངས་སྙན་པོས་འདི་སྐད་དོ། །ཧྲཱིཿ ཆོས་སྐུ་སྤྲོས་མེད་ཞི་བའི་ངང་ཉིད་ལས། །གཟུགས་སྐུ་འགྲོ་བའི་དོན་དུ་སྐུར་བཞེངས་ཏེ། །བདེ་བ་ཅན་སོགས་དག་པའི་ཞིང་ཁམས་ནས། །དད་ལྡན་མཆོད་པའི་ཞིང་དུ་གཤེགས་སུ་གསོལ། །ཡེ་ཤེས་སྐུ་མཆོག་མངོན་སུམ་བསྟན་དུ་གསོལ། །ཚངས་དབྱངས་གསུང་གིས་དབུགས་དབྱུང་བསྩལ་དུ་གསོལ། །དོན་བརྒྱུད་དགོངས་པའི་བྱིན་ཆེན་དབབ་ཏུ་གསོལ། །འཆི་མེད་ཚེ་ཡི་དངོས་གྲུབ་བསྩལ་དུ་གསོལ། །མཧཱ་གུ་རུ་ཛྙཱ་ན་ས་མ་ཡ་ཕེཾ་ཕེཾ། ཞེས་སྤྱན་འདྲེན་ནོ། །གསུམ་པ་དབང་བསྐུར་ནི། ཛཿཧཱུཾ་བཾ་ཧོཿདམ་ཡེ་གཉིས་མེད་འགྱུར། །སླར་ཡང་ཐུགས་ཀའི་འོད་ཀྱིས་དབང་གི་ལྷ། །རིགས་ལྔ་ཡབ་ཡུམ་སྤྱན་འདྲེན་སྦྱོར་བ་མཛད། །བྱང་ཆུབ་སེམས་ཀྱི་དབང་བསྐུར་ཡོངས་རྫོགས་པའི། །དབང་རྟགས་རིགས་ཀྱི་བདག་པོ་ཚེ་དཔག་མེད། །ལོངས་སྐུའི་ཆ་བྱད་ཅན་གྱིས་དབུ་བརྒྱན་གྱུར། །བཞི་པ་མཆོད་པ་ནི། མཆོད་རྫས་ཚེ་ཁྲོ་བཞིན་སྦྱངས་ནས། ཧྲཱིཿ ཀུན་ཏུ་བཟང་པོའི་སྨོན་ལམ་ལས་བྱུང་བའི། །ཀུན་བཟང་མཆོད་པའི་སྤྲིན་ཕུང་ཆོས་ཀྱི་དབྱིངས། །ཀུན་ནས་རྒྱས་པར་བཀང་བའི་ཉེར་སྤྱོད་རྣམས། །ཀུན་མཁྱེན་བླ་མའི་ཚོགས་ལ་འབུལ་བར་བགྱི། །དཔལ་གྱིས་དབང་ཕྱུག་ཀུན་ཀྱང་མ་ཚིམས་པའི། །དཔལ་ཡོན་ཀུན་གྱི་སྙིང་པོ་ལྷ་དང་མིའི། །དཔལ་འབྱོར་འདོད་པའི་ཡོན་ཏན་རྣམ་པ་ལྔ། །དཔལ་ལྡན་བླ་མའི་ཚོགས་ལ་འབུལ་བར་བགྱི། །བདེ་བ་དམ་པ་མཆོད་པའི་ཕྱག་རྒྱ་ཆེ། །བདེ་མཆོག་དགའ་བཞི་སྐྱེད་བྱེད་རིག་མའི་ཚོགས། །བདེ་ཆེན་བྱང་སེམས་དགྱེས་པར་བསྐྱེད་ཕྱིར་དུ། །བདེ་སྟོང་དབྱེར་མེད་བླ་མའི་ཚོགས་ལ་འབུལ། །ཆོས་ཅན་སྣང་བའི་མཆོད་བྱ་མཆོད་བྱའི་རྫས། །ཆོས་ཉིད་དགོངས་པའི་དབྱིངས་སུ་ཡེ་མི་མངའ། །ཆོས་སུ་རྟོག་པ་དག་པའི་མཆོད་པ་ཡིས། །ཆོས་ཀྱི་རྒྱལ་པོར་མཆོད་པས་མཉེས་གྱུར་ཅིག །ཅེས་ཕྱི་ནང་གསང་བ་དེ་ཁོ་ན་བཞིས་མཆོད་དོ། །ལྔ་པ་བསྟོད་པ་ནི། ཧྲཱིཿ འགྱུར་མེད་སྐུ་མཆོག་གསེར་གྱི་རི་དབང་ལ། །མཚན་དཔེའི་ཉི་གཞོན་འཁྱུད་པའི་གཟི་མདངས་འབར། །རིག་འཛིན་རྒྱ་མཚོའི་དབུས་ན་མངོན་མཐོང་བ། །བདུད་འཇོམས་རྡོ་རྗེའི་སྐུ་ལ་ཕྱག་འཚལ་བསྟོད། །འགག་མེད་གསུང་མཆོག་ཆགས་ཐོགས་ཀུན་བྲལ་བའི། །ལེ་བརྒན་པདྨའི་ལྗགས་ཀློང་ཡངས་པ་ནས། །ཐེག་ཆེན་སྙིང་པོའི་འབྲུག་སྒྲ་ཆེར་སྒྲོག་པ། །དཔལ་ལྡན་བླ་མའི་གསུང་ལ་ཕྱག་འཚལ་བསྟོད། །འཁྲུལ་མེད་ཐུགས་མཆོག་མཐའ་བྲལ་ནམ་མཁའི་དབྱིངས། །སྒྲིབ་པའི་སྤྲིན་བྲལ་ཀུན་ཁྱབ་ཐིག་ལེའི་ཀློང༌། །མཁྱེན་པའི་དཀྱིལ་འཁོར་བརྩེ་བའི་འོད་འཕྲོ་བ། །ཀུན་མཁྱེན་བླ་མའི་ཐུགས་ལ་ཕྱག་འཚལ་བསྟོད། །ཟག་མེད་ཆོས་སྡེ་རྒྱ་མཚོའི་ཕ་རོལ་ནས། །རྣམ་མཁྱེན་ཡོན་ཏན་རིན་ཆེན་མཆོག་བརྙེས་ཏེ། །གྲུབ་རིགས་ཀླུ་དབང་གཙུག་གི་རྒྱན་གྱུར་པ། །བླ་མ་ཡིད་བཞིན་ནོར་བུར་ཕྱག་འཚལ་བསྟོད། །ཙནྡན་ལྗོངས་འདིར་ཆོས་སྲིད་ལུགས་གཉིས་ཀྱི། །ཕྲིན་ལས་རྒྱ་མཚོའི་འོད་རིས་ད་ལྟའི་བར། །བསྐལ་བཟང་སྣང་བར་བྱེད་འདི་ཁྱོད་ལས་སུ། །དྲིན་ཅན་བླ་མའི་ཞབས་ལ་ཕྱག་འཚལ་བསྟོད། །ཅེས་བསྟོད་ནས། རྒྱས་པར་སྤྲོ་ན་རྣམ་ཐར་གསོལ་འདེབས་ཀྱང་འདོན་པར་ཞུའོ། །དྲུག་པ་ཕྱི་ནང་གི་བསྙེན་པ་ལ་གསུམ། །ཕྱི་སྒྲུབ་ཞབས་བརྟན། ནང་སྒྲུབ་གསོལ་འདེབས། གསང་སྒྲུབ་བཟླས་པའི་བསྙེན་པའོ། །དང་པོ་ནི། ཕུན་སུམ་ཚོགས་པ་ནས་བརྩམས་འཇིག་རྟེན་དབང་ཕྱུག་གང་མང་བསགས། དེ་ནས་སྤྲོ་ན་ཞབས་དྲུང་སྐུ་ཕྲེང་དང་རང་གི་རྩ་བའི་བླ་མའི་ཞབས་བརྟན་ཀྱང་འདོན་ན་འོས་བབ་ཆེའོ། །གཉིས་པ་ནི། མོས་གུས་གདུང་ཤུགས་དྲག་པོའི་དབྱངས་དང་བཅས་ཏེ་ཐུགས་རྗེ་མྱུར་སྐུལ་གསོལ་འདེབས་རྒྱང་འབོད་མ་འདི་གདོན་པར་བྱ་སྟེ། ཕ་མཁྱེན་ནོ་མཁྱེན་ནོ་བླ་མ་མཁྱེན། །བུ་སྙིང་ནས་དད་པས་གསོལ་བ་འདེབས། །དུས་ངན་གྱི་བསམ་སྦྱོར་ལ་དགོངས་ནས། །ཐུགས་ཡལ་ཡོལ་བཏང་སྙོམས་མི་མངའ་བར། །དེར་བུ་སློབ་རྣམས་ལ་བརྩེར་དགོངས་ནས། །ཐུགས་ཆོས་ཉིད་ཟབ་མོའི་དབྱིངས་ནས་བཞེངས། །འདིར་བདག་ཅག་རྗེས་འཇུག་བུ་སློབ་རྣམས། །ཁྱོད་མིན་པའི་སྐྱབས་གཞན་སུ་ལ་རེ། །ད་ཐུགས་རྗེ་ཀློང་ནས་གཟིགས་རེ་རན། །རྗེ་བླ་མའི་ཐུགས་རྗེ་བྱིན་རླབས་ཀྱིས། །བདག་སྡིག་ཅན་སྒྲིབ་པ་སྦྱང་དུ་གསོལ། །ཚེ་འདི་ལ་ཞེན་པ་བཟློག་ཏུ་གསོལ། །གཉིས་འཛིན་གྱི་འཁྲུལ་པ་ཞིག་ཏུ་གསོལ། །ཕ་བླ་མ་སྒྲུབ་པའི་སྤྱན་སྔ་ན། །བུ་དད་པས་མིག་ལས་མཆི་མ་འཁྲུགས། །དེ་ཕ་ཡི་སྤྱན་གྱིས་གཟིགས་སམ་ཅི། །བུ་དགྱེས་པའི་འཛུམ་ཞལ་མཇལ་སྙིང་འདོད། །སྐུ་མངོན་སུམ་བདག་ལ་སྟོན་མཛད་ནས། །ལུས་སྐུ་ཡི་བྱིན་གྱིས་བརླབ་ཏུ་གསོལ། །ངག་གདུང་དབྱངས་ང་རོའི་འོ་དོད་འབོད། །དེ་ཕ་ཡི་སྙན་ལ་ཅང་གསན་ནམ། །བུ་གསུང་གི་བདུད་རྩི་འཐུང་སྙིང་འདོད། །གསུང་མངོན་སུམ་བདག་ལ་དབུགས་དབྱུང་ནས། །ངག་གསུང་གི་བྱིན་གྱིས་བརླབ་ཏུ་གསོལ། །ཡིད་རྩེ་གཅིག་ཁྱོད་ཀྱི་ཡོན་ཏན་དྲན། །དེ་ཕ་ཡི་ཐུགས་ཀྱིས་དགོངས་ལགས་སམ། །བུ་རྟོགས་པའི་ཡེ་ཤེས་ཞུགས་སྙིང་འདོད། །ཐུགས་རྟོགས་པ་མངོན་སུམ་བདག་ལ་འཕོ། །ཡིད་ཐུགས་ཀྱི་བྱིན་གྱིས་བརླབ་ཏུ་གསོལ། །ཕ་བླ་མའི་རྟོགས་པའི་ཡེ་ཤེས་ཀྱིས། །བུ་བདག་རྒྱུད་གྲོལ་བར་བྱིན་གྱིས་རློབས། །དུས་ད་ལྟར་གྲོལ་བར་བྱིན་གྱིས་རློབས། །སྟན་འདི་རུ་གྲོལ་བར་བྱིན་གྱིས་རློབས། །མ་ནམ་མཁའ་དང་སོགས་གསོལ་འདེབས་བཞི་སྐོར་ཅི་རིགས་དང༌། སངས་རྒྱས་རིན་པོ་ཆེ་གང་མང་བགྲངས། མཐར་སེམས་ཅན་ཐམས་ཅད་ཀྱི་བློ་ཆོས་སུ་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པར་བྱིན་གྱིས་བརླབ་ཏུ་གསོལ། །ཞེས་པའི་བར་མ་ནམ་མཁའ་དང་སྦྲེལ་ནས་ལན་གསུམ་ལྔ་བདུན་གང་རུང་བརྗོད་དོ། །གསུམ་པ་གསང་སྒྲུབ་བཟླས་པའི་བསྙེན་པ་ལ་གཉིས། འཛབ་དགོངས་དང༌། བཟླས་པ་དངོས་སོ། །དང་པོ་ནི། ཧྲཱིཿ ངོ་བོ་གདོད་མའི་གཞི་ཡི་དཀྱིལ་འཁོར་དུ། །སྣང་སྟོང་དཔལ་ལྡན་བླ་མའི་རང་བཞིན་ལ། །བསྙེན་སྒྲུབ་འཛབ་ཀྱིས་ཐུགས་དམ་བསྐུལ་ལགས་ན། །བདག་ཅག་འགྲོ་བའི་དོན་དུ་སྐུར་བཞེངས་ཏེ། །འཆི་མེད་ཚེ་དང་ཡེ་ཤེས་སྩོལ་བ་དང༌། །སྣང་བ་བླ་མར་ཁྱེར་བའི་ཏིང་འཛིན་གྱིས། །རྟག་བརྟན་འཕོ་མེད་རྡོ་རྗེའི་ལུས་གྲུབ་པའི། །གཞོམ་མེད་སྐུ་ཡི་དངོས་གྲུབ་བདག་ལ་ཞུ། །ཨོ་ཨཱཿགུ་རུ་ཝ་གིནྡྲ་བི་ཛ་ཡ་ཨ་ཡུརྫྙཱ་ན་སིདྡྷི་ཧཱུཾ། ཨོཾ་ཨཱཿཧཱུཾ་བཛྲ་གུ་རུ་པདྨ་སིདྡྷི་ཧཱུཾ། ཨོཾ་ཨ་མ་རཱ་ནི་ཛཱི་ཝནྟེ་ཡེ་སྭཱཧཱ། རང་བཞིན་ལྷུན་གྱིས་གྲུབ་པའི་དཀྱིལ་འཁོར་དུ། །གྲགས་སྟོང་ན་དཱའི་སྔགས་ཀྱི་རང་སྒྲ་ལ། །བསྙེན་སྒྲུབ་འཛབ་ཀྱིས་ཐུགས་དམ་བསྐུལ་ལགས་ན། །བདག་ཅག་འགྲོ་བའི་དོན་དུ་སྐུར་བཞེངས་ཏེ། །འཆི་མེད་ཚེ་དང་ཡེ་ཤེས་སྩོལ་བ་དང༌། །སྒྲ་གྲགས་སྔགས་སུ་ཁྱེར་བའི་ཏིང་འཛིན་གྱིས། །ཟབ་གསང་འཛད་མེད་རྡོ་རྗེ་ངག་གྲུབ་པའི། །འགག་མེད་གསུང་གི་དངོས༴ ཨོཾ་ཨཱཿསོགས། ཐུགས་རྗེ་བྱང་ཆུབ་སེམས་ཀྱི་དཀྱིལ་འཁོར་དུ། །རིག་སྟོང་ལྷན་ཅིག་སྐྱེས་པའི་ཡེ་ཤེས་ལ། །བསྙེན་སྒྲུབ་འཛབ་ཀྱིས་ཐུགས་དམ་བསྐུལ་ལ་ན། །བདག་ཅག་འགྲོ་བའི་དོན་དུ་སྐུར་བཞེངས་ཏེ། །འཆི་མེད་ཚེ་དང་ཡེ་ཤེས་སྩོལ་བ་དང༌། །དྲན་རིག་ཆོས་སྐུ་ཁྱེར་བའི་ཏིང་འཛིན་གྱིས། །རང་བྱུང་རྟོག་མེད་རྡོ་རྗེའི་ཡིད་གྲུབ་པའི། །གཡོ་མེད་ཐུགས་ཀྱི་དངོས༴ ཨོཾ་ཨཱཿསོགས། མཚན་མེད་ཡེ་ཤེས་འབྱུང་བའི་དཀྱིལ་འཁོར་དུ། །བདེ་སྟོང་བྲལ་དང་སྨིན་པའི་རང་བཞིན་ལ། །བསྙེན་སྒྲུབ་འཛབ་ཀྱིས་ཐུགས་དམ་བསྐུལ་ལ་ན། །བདག་ཅག་འགྲོ་བའི་དོན་དུ་སྐུར་བཞེངས་ཏེ། །འཆི་མེད་ཚེ་དང་ཡེ་ཤེས་སྩོལ་བ་དང༌། །མང་ཐོས་གདམས་པར་ཤར་བའི་ཏིང་འཛིན་གྱིས། །ཤེས་བྱ་འགལ་མེད་རྟོགས་པའི་མཐུ་གྲུབ་པའི། །སྒྲིབ་མེད་ཡོན་ཏན་དངོས༴ ཨོཾ་ཨཱཿསོགས། མཚན་བཅས་རྟེན་དང་བརྟེན་པའི་དཀྱིལ་འཁོར་དུ། །གསལ་སྟོང་གཙོ་འཁོར་སྣང་བའི་རང་བཞིན་ལ། །བསྙེན་སྒྲུབ་འཛབ་ཀྱིས་ཐུགས་དམ་བསྐུལ་ལ་ན། །བདག་ཅག་འགྲོ་བའི་དོན་དུ་སྐུར་བཞེངས་ཏེ། །འཆི་མེད་ཚེ་དང་ཡེ་ཤེས་སྩོལ་བ་དང༌། །བཟླས་བརྗོད་རྩེ་གཅིག་སྒྲུབ་པའི་ཏིང་འཛིན་གྱིས། །གཞན་དོན་རྩོལ་མེད་འབྱུང་བའི་མཐུ་གྲུབ་པའི། །ཐོགས་མེད་འཕྲིན་ལས་དངོས་གྲུབ་བདག་ལ་ཞུ། །ཨོཾ་ཨཱཿསོགས་སོ། །གཉིས་པ་ནི། མདུན་གྱི་བླ་མའི་ཐུགས་ཀྱི་ཀློང༌། །ཙིཏྟ་འོད་ལྔའི་གུར་ཁྱིམ་དུ། །ཡེ་ཤེས་སེམས་དཔའ་པད་འབྱུང་རྗེ། །མཚོན་གང་པཎྜི་ཏ་ཡི་ཆས། །ཕྱག་མཚན་ཡོངས་རྫོགས་ཐུགས་ཀྱི་དབུས། །ཏིང་འཛིན་སེམས་དཔའ་ཟླ་བ་ལ། །ཧྲཱིཿདམར་ཚེགས་དྲག་བཅས་པའི་མཐར། །མཚན་སྔགས་ཡིག་འབྲུས་གཡས་སུ་བསྐོར། །དེ་ལས་འོད་འཕྲོས་དོན་གཉིས་བྱས། །ཚུལ་འདུས་ཧྲཱིཿལ་ཐིམ་པར་གྱུར། །ཨོཾ་ཨཱཿགུ་རུ་ཝ་གིནྡྲ་བི་ཛ་ཡ་ཨ་ཡུརྫྙཱ་ན་སིདྡྷི་ཧཱུཾ། ཞེས་བརྒྱ་སྟོང་ལ་སོགས་པ་གང་མང་བཟླས་པའི་མཐར། བླ་མའི་ཐུགས་ཀའི་སྔགས་ཕྲེང་ལས། །འོད་ཟེར་ལྕགས་ཀྱུ་ལྟ་བུ་འཕྲོས། །བདག་དང་སེམས་ཅན་ཐམས་ཅད་ཀྱི། །་བླ་ཚེ་འཕྲོག་པ་ཡར་བ་བཀུག །ཉམས་པ་གསོས་ཤིང་ཆད་པ་འཐུད། །འོད་ཟེར་བདག་ལ་ཐིམ་པ་ལས། །ཚེ་བསོད་ཉམས་རྟོགས་གོང་དུ་འཕེལ། །གཟི་བརྗིད་ཉི་ཟླ་ལྟ་བུར་གྱུར། །ཨོཾ་ཨཱཿཧཱུཾ་བཛྲ་གུ་རུ་པདྨ་སིདྡྷི་ཧཱུཾ། ཞེས་མང་དུ་བཟླས་པའི་མཐར། སླར་ཡང་ཐུགས་ལས་འོད་ཟེར་འཕྲོས། །རིགས་བདག་མགོན་པོའི་ཐུགས་རྒྱུད་བསྐུལ། །འཆི་མེད་ཡེ་ཤེས་བདུད་རྩིའི་རྒྱུན། །བླ་མའི་ཕྱག་གི་ཚེ་བུམ་དང༌། །སློབ་དཔོན་ཐོད་པའི་ནང་དུ་བབ། །ཁོལ་ནས་རླངས་པའི་འོད་ཟེར་ལས། །འཆི་མེད་བདུད་རྩི་ཆར་བཞིན་འབེབས། །བདག་གི་སྤྱི་བོར་ནས་ཞུགས་པས། །སྒོ་གསུམ་དྲི་མ་ཀུན་དག་སྟེ། །ཚེ་ཡི་རིག་འཛིན་ཐོབ་པར་གྱུར། །ཨོཾ་ཨ་མ་རཱ་ནི་ཛཱི་ཝིནྟེ་ཡེ་སྭཱཧཱ། ཞེས་གང་མང་བཟླས། སྔགས་ཕྲེང་རྣམས་སྔ་མ་སྔ་མ་ཕྱི་མ་ཕྱི་མར་གནས་འགྱུར་གྱི། བསྡུ་བཀོད་མི་དགོས་དབྱེར་མེད་གཅིག་འབྲེལ་གྱི་གདམས་ཟབ་ཡིན་པས་གྲངས་ཀྱང་ཆ་མཉམ་པར་བགྲང་བར་བྱའོ།། ༈ །།གཉིས་པ་ཚེ་སྒྲུབ་ཀྱི་ལུགས་སུ་བུམ་བསྐྱེད་བསྒྲུབ་པ་ལ་གཉིས། དངོས་དང༌། ཚེ་འགུགས་སོ། དང་པོ་ནི། རྟ་སྔགས་དང་སྭ་བྷ་ཝས་བུམ་པ་དང་ཚེ་རྫས་སྦྱངས། བྷྲུཾ་ལས་བུམ་པ་མཚན་ཉིད་ཚང་བའི་ནང༌། །བདུད་རྩིའི་རྒྱ་མཚོའི་དབུས་སུ་པད་སྡོང་ལ། །གྱད་བཞི་སེངྒེ་བརྒྱད་ཀྱིས་བཏེག་པ་ཡི། །གསེར་ཁྲིར་པདྨ་ཉི་ཟླ་གདན་སྟེང་དུ། །རྩ་བའི་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱན་ཐུགས་ཀར་འཁྱིལ། །དབུ་ལ་སྒོམ་ཞྭ་གསེར་གཡུའི་ཕྲ་ཅན་གསོལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །ཐུགས་ཀར་ཙིཏྟ་འོད་ལྔའི་གུར་ཁྱིམ་དུ། །སློབ་དཔོན་ཆེན་པོ་པཎྜི་ཏ་ཡི་ཆས། །རྡོ་རྗེ་བདུད་རྩིའི་ཐོད་པ་ཁ་ཏྭཱཾ་བསྣམས། །རྒྱལ་པོ་རོལ་པའི་སྟབས་ཀྱིས་ལྷམ་མེར་བཞུགས། །དེ་ཡི་ཐུགས་ཀར་ཐིག་ལེ་དྭངས་མའི་འོད། །ཁ་སྦྱོར་དབུས་སུ་བུམ་ནང་རྡོ་རྗེའི་ལྟར། །ཟླ་སྟེང་ཧྲཱིཿདམར་མཚན་ལ་འོད་ཟེར་འཕྲོས། །ཆོས་དབྱིངས་འོག་མིན་བདེ་ཆེན་ཞིང་ཁམས་དང༌། །རྔ་ཡབ་གླིང་དང་ཀུན་བཟང་བདེ་ཆེན་ནས། །ཡེ་ཤེས་སེམས་པའི་ལྷ་ཚོགས་མ་ལུས་པ། །སྤྱན་དྲངས་མདུན་གྱི་ནམ་མཁར་ས་མཱ་ཛཿ སྤྱན་འདྲེན་ནས་བསྟོད་པ་རྫོགས་པའི་བར་མདུན་བསྐྱེད་བཞིན་བྱའོ། །བཟླས་པ་ནི། ཏིང་འཛིན་སེམས་དཔའ་ཧྲཱིཿཡིག་མཐར། །མཚན་སྔགས་ཡིག་འབྲུས་གཡས་སུ་བསྐོར། །དེ་ལས་འཕྲོས་དོན་གཉིས་སུ་བྱས། །ཚུར་བསྡུས་ཧྲཱི་ལ་ཐིམ་པ་ལས། །སྐུ་ལས་བདུད་རྩིའི་ཆུ་རྒྱུན་བབ། །བུམ་པ་ཡོངས་སུ་གང་བར་གྱུར། །ཨོཾ་ཨཱཿགུ་རུ་སོགས་བརྒྱ་རྩ་བཟླས། བུམ་ནང་བླ་མའི་སྔགས་ཕྲེང་ལས། །འོད་ཟེར་ལྕགས་ཀྱུ་ལྟ་བུར་འཕྲོས། །བདག་དང་སེམས་ཅན་ཐམས་ཅད་ཀྱི། །བླ་ཚེ་འཕྲོག་པ་ཡར་བ་བཀུག །ཉམས་པ་གསོས་ཤིང་ཆད་པ་འཐུད། །འོད་ཟེར་ཚེ་རྫས་ཀ་པཱ་ལར། །ཐིམ་པས་འཆི་མེད་བདུད་རྩི་གྱུར། །བཛྲ་གུ་རུ་བརྒྱ་རྩ་བཟླས། སླར་ཡང་བུམ་ལྷའི་འོད་ཟེར་གྱིས། །རིགས་བདག་མགོན་པོའི་ཐུགས་རྒྱུད་བསྐུལ། །འཆི་མེད་ཡེ་ཤེས་བདུད་རྩིའི་རྒྱུན། །བླ་མའི་ཕྱག་གི་ཚེ་བུམ་དང༌། །སློབ་དཔོན་ཐོད་པའི་ནང་དུ་བབ། །ཁོལ་ནས་རླངས་པའི་འོད་ཟེར་ལས། །འཆི་མེད་བདུད་རྩི་ཆར་བཞིན་འབེབས། །ཚེ་རྫས་འབྲང་རྒྱས་རིལ་བུར་ཐིམ། །ན་གསོ་འཆི་སློང་བཅུད་ལེན་རྫས། །མྱོང་གྲོལ་ཚེ་ཡི་རིལ་བུར་གྱུར། །ཨོཾ་ཨ་མ་ར་ཎི་བརྒྱ་རྩ་བཟླས་པས་གྲུབ་བོ། །གཉིས་པ་ཚེ་འགུགས་པ་ནི། ཧྲཱིཿབཅོམ་ལྡན་མགོན་པོ་ཚེ་དཔག་མེད། །འཆི་མེད་རིག་འཛིན་པདྨ་འབྱུང༌། །འཆི་བདག་བདུད་འཇོམས་རྗེ་བླ་མ། །བདག་ལ་བརྩེར་དགོངས་དབྱིངས་ནས་བཞེངས། །ཐུགས་རྗེའི་འོད་ཟེར་འབུམ་གྱི་རྩེར། །གྲངས་མེད་སྤྲུལ་པའི་ཚོགས་སྤྲོས་ཏེ། །འགྲོ་བའི་བླ་ཚེ་འཕྲོག་པ་རྣམས། །སྡུད་ནས་བདག་དང་རྫས་ལ་ཐིམ། །མགོན་པོའི་ཐུགས་ཀའི་འོད་ཟེར་གྱིས། །ཚེ་བསྲིངས་དཔལ་བསྐྱེད་ནུས་ལྡན་པའི། །དབང་ཆེན་འབྱུང་ལྔའི་དྭངས་བཅུད་རྣམས། །སྡུད་ནས་བདག་དང་རྫས་ལ་ཐིམ། །སློབ་དཔོན་ཐུགས་ཀའི་འོད་ཟེར་གྱིས། །ཚེ་བསོད་སྟོབས་འབྱོར་མངའ་བརྙེས་པའི། །ཕྱོགས་སྐྱོང་ལག་གི་ཚེ་བཅུད་རྣམས། །སྡུད་ནས་བདག་དང་རྫས་ལ་ཐིམ། །བླ་མའི་ཐུགས་ཀའི་འོད་ཟེར་གྱིས། །ཚངས་དབང་བརྒྱ་བྱིན་འཁོར་ལོས་བསྒྱུར། །དྲང་སྲོང་རིག་འཛིན་ཚེ་བཅུད་རྣམས། །སྡུད་ནས་བདག་དང་རྫས་ལ་ཐིམ། །སླར་ཡང་གསུམ་ཀའི་འོད་ཟེར་གྱིས། །ཕྱོགས་བཅུའི་རྒྱལ་བ་མ་ལུས་པའི། །བྱིན་རླབས་ཡེ་ཤེས་ཚེ་བཅུད་རྣམས། །སྡུད་ནས་བདག་དང་རྫས་ལ་ཐིམ། །དེ་ནས་ཚེ་གཟུངས་གང་མང་འདོན་པས་བརྟན་པར་བྱའོ། །ད་ནི་དབང་བཞི་ལེན་པའི་ཕྱིར་བླ་མ་ལ་གསོལ་བ་ཕུར་ཚུགས་སུ་བཏབ་པས་ཐུགས་རྒྱུད་བསྐུལ་བ་ནི། ཀྱེ་ཧོ། དྲིན་ཅན་གྱི་བླ་མ་རིན་པོ་ཆེ། །ཁྱོད་རྒྱལ་ཀུན་འདུས་པའི་ངོ་བོ་རུ། །བདག་སྙིང་ནས་ངེས་པ་རྙེད་པས་ན། །ཁ་ཞེ་ཕུག་མེད་པའི་རེ་ལྟོས་བཅའ། །ལུས་ལོངས་སྤྱོད་ཁ་རྗེ་དབང་ཐང་བཅས། །བདག་ལྟོས་པ་མེད་པར་ཁྱོད་ལ་འབུལ། །ཚེ་འདི་ཕྱི་གཉིས་ཀྱི་སྐྱབས་གནས་ཞུ། །ད་སྐྱིད་སྡུག་ལེགས་ཉེས་ཅི་བྱུང་ཡང༌། །རྗེ་ཁྱོད་ཀྱིས་མི་གཟིགས་སུ་ཡིས་གཟིགས། །བདག་མ་རིག་རྨོངས་པའི་གཞན་དབང་གིས། །དུས་ཐོག་མ་མེད་ནས་ད་ལྟའི་བར། །དོན་མེད་དུ་འཁོར་བར་དེ་ཙམ་འཁོར། །ད་ཁྱོད་ཀྱི་ཐུགས་རྗེས་བཏང་ཕོད་དམ། །དུས་དེ་རིང་ཐུགས་རྗེས་མ་བཟུང་ན། །ད་ཕྱིན་ཆད་ངེས་པའི་གནས་མ་ལགས། །ཐུགས་དཔའ་ཆེན་དགོངས་ཤིག་རྗེ་བླ་མ། །བདག་ནམ་ཞིག་ལས་ཟད་འབྲས་ཐོབ་ན། །ཁྱོད་ཐུགས་རྗེ་ཅི་འཚལ་དོན་མ་མཆིས། །ཐུགས་དགོངས་པའི་རྩལ་ཆེན་ཀུན་ཕྱུངས་ནས། །དུས་དེ་རིང་སྨིན་ཅིང་གྲོལ་བར་མཛོད། །དབང་བཞི་རྫོགས་བསྐུར་བར་བྱིན་གྱིས་རློབས། །ལས་སྒྲིབ་བཞི་དག་པར་བྱིན་གྱིས་རློབས། །རྒྱུད་ལམ་བཞི་འབྱོང་བར་བྱིན་གྱིས་རློབས། །སེམས་སྐུ་བཞི་རྟོགས་པར་བྱིན་གྱིས་རློབས།། ༈ །།གཉིས་པ་འབྲས་བུ་དབང་བཞིན་ལེན་པའི་ཆོ་ག་ནི། ཇི་ལྟར་བལྟམས་པ་ནས་ཤྲཱི་ཡེ་ཧཱུཾ། ས་ཁྲུས་བྱས། དེ་ནས་བགེགས་གཏོར་བྱིན་གྱིས་བརླབས་ནས། ཧྲཱིཿགསང་སྔགས་ཉན་དང་བལྟ་བ་སོགས་ཀྱིས་བསྐྲད། ཧྲཱིཿ བདག་ཉིད་དབང་ཆེན་སོགས་ཀྱི་མཚམས་བཅད། དེ་ནས་མཎྜལ་འབུལ། གསོལ་བ་བཏབ་པ་ནི། ཀུན་མཁྱེན་ཡེ་ཤེས་སོགས་ལན་གསུམ། ཐུན་མོང་གི་སྐྱབས་སུ་འགྲོ་བ་ནི། དཀོན་མཆོག་གསུམ་ལ་སོགས་ལན་གསུམ། ཁྱད་པར་གྱི་གསོལ་བ་བཏབ་པ་ནི། ཧྲཱིཿ བདེ་ཆེན་འཆི་མེད་མཆོག་སྩོལ་ཚེ་མཐའ་ཡས། །བདེ་ཆེན་འཁོར་ལོར་བསྒྱུར་རྒྱལ་པདྨ་འབྱུང༌། །བདེ་ཆེན་གྲུབ་དབང་ངག་དབང་རྣམ་རྒྱལ་གྱིས། །བདེ་ཆེན་ཚེ་ཡི་དབང་མཆོག་བསྩལ་དུ་གསོལ། །ཅེས་ལན་གསུམ། རྟ་སྔགས་དང་སྭ་བྷས་ཕུང་ཁམས་བསྐྱེད་མཆེད་སྦྱངས། ཆུ་སྐྱེས་པདྨ་ཟླ་བའི་གདན་སྟེང་དུ། །རང་ཉིད་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱན་ཐུགས་དཀར་འཁྱིལ། །དབུ་ལ་སྒོམ་ཞྭ་གསེར་གཡུའི་ཕྲ་ཅན་གསོལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །སྤྱི་བོར་འཇའ་འོད་གུར་ཁང་འཁྲིགས་པའི་ཀློང༌། །རིགས་བདག་མགོན་པོ་ཚེ་དཔག་མེད་པ་བཞུགས། །སྙིང་ཁར་ཙིཏྟ་འོད་ལྔའི་གུར་ཁྱིམ་དུ། །རིགས་བརྒྱའི་ཁྱབ་བདག་མཧཱ་གུ་རུ་བཞུགས། །དེ་ཡི་ཐུགས་ཀར་དྭངས་མར་ཁ་སྦྱོར་དབུས། །ཟླ་གདན་ཧྲཱིཿདམར་མཚན་ལས་འོད་ཟེར་འཕྲོས། །ཆོས་དབྱིངས་འོག་མིན་བདེ་ཆེན་ཞིང་ཁམས་དང༌། །རྔ་ཡབ་གླིང་དང་ཀུན་བཟང་བདེ་ཆེན་ནས། །ཡེ་ཤེས་སེམས་པའི་ལྷ་ཚོགས་གྲངས་མེད་པ། །ཁ་བ་བུ་ཡུག་འཚུབས་པ་ལྟར་བྱོན་ནས། །རང་གི་ལུས་ལ་སིབ་སིབ་ཐིམ་པར་གྱུར། །ཧྲཱིཿ འཆི་མེད་ཚེ་ཡི་མཆོག་སྦྱིན་ཚེ་དཔག་མེད། །འཆི་མེད་ཡེ་ཤེས་སྐུ་ཅན་པདྨ་འབྱུང༌། །འཆི་མེད་སྐུ་བརྙེས་ངག་དབང་རྣམ་རྒྱལ་གྱིས། །འཆི་མེད་སྒྲུབ་པའི་བུ་ལ་བྱིན་གྱིས་རློབས། །ལུས་ལ་འགྱུར་མེད་སྐུ་ཡི་བྱིན་ཕོབ་ཅིག །ངག་ལ་ཚངས་དབྱངས་གསུང་གི་བྱིན་ཕོབ་ཅིག །སེམས་ལ་འཁྲུལ་མེད་ཐུགས་ཀྱི་བྱིན་ཕོབ་ཅིག །འཆི་མེད་ཚེ་ཡི་བྱིན་ཆེན་དབབ་ཏུ་གསོལ། །མཧཱ་གུ་རུ་ཛྙཱ་ན་ཨ་བེ་ཤ་ཡ་ཨ་ཨཱཿ ས་བྱིན་དབབ་ནས་ཚེ་འགུགས་ལ་འཇུག དབང་དངོས་ལ་དང་པོ་བུམ་ནང་གི་བླ་མ་ལ་དམིགས་པ་རྩེ་གཅིག་ཏུ་མོས་ལ། ཨོཾ། ཡེ་ཤེས་བདུད་རྩིས་གང་བའི་བུམ་པ་བཟང༌། །བླ་མ་ངག་དབང་རྣམ་རྒྱལ་སྐུ་ཡི་དབང༌། །སྐལ་ལྡན་བུ་ཡི་ལུས་ལ་བསྐུར་བ་ཡིས། །གཞོམ་མེད་རྡོ་རྗེའི་སྐུ་མཆོག་ཐོབ་པར་ཤོག །ཀ་ཡ་ཨ་བྷི་ཥཉྩ་ཨོཾ། དེས་ལུས་ཀྱི་དྲི་མ་དག བུམ་པའི་དབང་ཐོབ། ལས་འཆི་བ་མེད་པ་སྐུ་རྡོ་རྗེའི་དངོས་གྲུབ་ཐོབ་པར་བསམ། ཨཱཿ འཆི་མེད་བདུད་རྩིས་གང་བའི་ཀ་པཱ་ལ། །བླ་མ་ངག་དབང་རྣམ་རྒྱལ་གསུང་གི་དབང༌། །སྐལ་ལྡན་བུ་ཡི་ངག་ལ་བསྐུར་བ་ཡི། །འགག་མེད་རྡོ་རྗེའི་གསུང་མཆོག་ཐོབ་པར་ཤོག །ཝ་ཀ་ཨབྷི་ཥཉྩ་ཨཱཿ དེས་ངག་གི་དྲི་མ་དག གསང་བའི་དབང་ཐོབ། ངག་འཆི་བ་མེད་པ་གསུང་རྡོ་རྗེའི་དངོས་གྲུབ་ཐོབ་པར་བསམ། ཧཱུཾ། ཚེ་ཡི་འབྲང་རྒྱས་བཀྲ་ཤིས་དཔལ་གྱི་རྫས། །བླ་མ་ངག་དབང་རྣམ་རྒྱལ་ཐུགས་ཀྱི་དབང༌། །སྐལ་ལྡན་བུ་ཡི་ཡིད་ལ་བསྐུར་བ་ཡིས། །གཡོ་མེད་རྡོ་རྗེའི་ཐུགས་མཆོག་ཐོབ་པར་ཤོག །ཙིཏྟ་ཨབྷི་ཥཉྩ་ཧཱུཾ། དེས་ཡིད་ཀྱི་དྲི་མ་དག ཤེས་རབ་ཡེ་ཤེས་ཀྱི་དབང་ཐོབ། ཡིད་འཆི་བ་མེད་པ་ཐུགས་རྡོ་རྗེའི་དངོས་གྲུབ་ཐོབ་པར་བསམ། ཧྲཱིཿ ཚེ་བསྲིངས་དཔལ་བསྐྱེད་བཅུད་ལེན་རིལ་བུའི་རྫས། །ངག་དབང་རྣམ་རྒྱལ་ཡོན་ཏན་ཕྲིན་ལས་དབང༌། །བདག་ཅག་སྐལ་ལྡན་བུ་ལ་བསྐུར་བ་ཡིས། །ཁྱད་པར་འཕགས་པའི་དབང་མཆོག་ཐོབ་པར་ཤོག །སརྦ་ཨབྷི་ཥཉྩ་ཧྲཱིཿ དེས་ལུས་ངག་ཡིད་ཐ་དད་དུ་འཛིན་པའི་དྲི་མ་དག དབང་བཞིན་པ་ཐོབ། སྒོ་གསུམ་འཆི་མེད་དམ་པ་ཡེ་ཤེས་རྡོ་རྗེའི་དངོས་གྲུབ་ཐོབ་པར་བསམ་མོ། །དེ་ནས་ཚེ་བསྲུང་བ་ནི། ཧྲཱིཿ མགོན་པོ་ཚེ་དཔག་མེད་དང་པདྨ་འབྱུང༌། །གྲུབ་བརྙེས་ངག་དབང་རྣམ་རྒྱལ་དཔལ་བཟང་པོས། །རྣམ་ཀུན་མོས་པའི་བུ་ཡི་ཚེ་བསོད་དང༌། །བཀྲག་མདངས་གཟི་བརྗིད་ཉམས་རྟོགས་རྒྱས་པ་དང༌། །ཕྱི་ནང་བར་ཆད་གདོན་བགེགས་ལས་བྱུང་བའི། །ལུས་དང་སེམས་ཀྱི་སྡུག་བསྔལ་ཇི་སྙེད་དང༌། །དུས་མིན་འཆི་བའི་འཇིགས་པ་ཐམས་ཅད་ལས། །ཐུབ་པར་སྲུངས་ཤིག་ཚད་མེད་ཐུགས་རྗེ་ཅན། །ཞེས་ལན་གསུམ། དེ་ནས་མཚན་སྔགས་ལན་གསུམ་གྱིས་བརྟན་པར་བྱའོ། །མཐར་ཤིས་པ་བརྗོད་པ་ནི། སྦྱིན་པའི་སྟོབས་ཀྱིས་སངས་རྒྱས་ཡང་དག་འཕགས། །མི་ཡི་སེངྒེས་སྦྱིན་པའི་སྟོབས་རྟོགས་ནས། །སྙིང་རྗེ་ཅན་གྱི་གྲོང་ཁྱེར་འཇུག་པ་ན། །སྦྱིན་པའི་སྟོབས་ཀྱི་སྒྲ་ནི་གྲགས་པར་གྱུར། །སྦྱིན་པ་མཐར་ཕྱིན་ཚེ་ཡང་འཕེལ་བར་ཤོག །ཅེས་ཕྱིན་དྲུག་གི་ཤིས་བརྗོད་དང་བཏང་རག་གི་མཎྜལ་འབུལ་བ་བཅས་ཀྱིས་གྲུབ་བོ།། ༈ །།གསུམ་པ་རྗེས་ཀྱི་བྱ་བ་ལ་ལྔ། ཚོགས་དང༌། གཏོར་མ། ལྷག་མ། མཆོད་བསྟོད། དངོས་གྲུབ་བླང་བའོ། །དང་པོ་ཚོགས་ནི། ཚེ་ཁྲོའི་ལས་བྱང་བཞིན་འབུལ་བར་བའོ། །གཉིས་པ་གཏོར་མ་ཡང་ཚེ་ཁྲོ་བཞིན་བྱིན་གྱིས་བརླབས་ནས། རང་གི་སྙིང་ཁའི་འོད་ཀྱིས་འཇིག་རྟེན་དང་འཇིག་རྟེན་ལས་འདས་པའི་གཏོར་མའི་མགྲོན་མ་ཚང་བ་མེད་པ་སྐད་ཅིག་གིས་བཛྲ་ས་མཱ་ཛཿ ས་ཕྱག་རྒྱ་བཅས་སྤྱན་དྲངས། གཏོར་མགྲོན་ཡེ་ཤེས་པ་རྣམས་ཀྱི་ལྗགས་ཧཱུཾ་ལས་བྱུང་བའི་རྡོ་རྗེ་སྦུ་གུ་ཅན་གྱི་འོད་ཟེར་གྱི་གཏོར་མའི་བཅུད་དྲངས་ཏེ་གསོལ་བར་གྱུར། ཨོཾ་གུ་རུ་དྷེ་ཝ་ཌཱཀྐི་ནི་དྷརྨ་པཱ་ལ་ས་པཱ་རི་ཝ་ར་ཨི་དམ་བ་ལིངྟ་ཁ་ཁ་ཁཱ་ཧི་ཁཱ་ཧི། ཕྱག་རྒྱ་བཅས་ལན་གསུམ་ལྔ་བདུན་གང་རུང་གིས་ཕུལ། འདོད་གསོལ་ནི། དཔལ་ལྡན་བླ་མའི་བྱིན་རླབས་སྤྲིན་འཁྲིགས་ཡི་དམ་དངོས་གྲུབ་ཆར་རྒྱུན་ཕོབས། །མཁའ་འགྲོ་ཕྲིན་ལས་གསོ་ནམ་རེམས་ལ་ཆོས་སྐྱོང་སྲུང་མའི་རྭ་བས་བསྐོར། །ཡིད་ཀྱི་ཞིང་སར་ལྷན་སྐྱེས་མྱུ་གུ་མེ་ཏོག་ཁ་སྦུས་དྲི་བསུང་འཐུལ། །ཕྱག་རྒྱ་ཆེན་པོ་མཆོག་གི་འབྲས་བུ་ཚེ་འདིར་སྨིན་པར་མཛད་དུ་གསོལ། །གཏོར་མགྲོན་འཇིག་རྟེན་པ་ལ་དམིགས་ནས། ཨ་ཀ་རོ་ལན་གསུམ་གྱི་བསྔོ། འདོད་གསོལ་ནི། ནད་མེད་ཚེ་དང་སོགས་བརྗོད་ནས། བཛྲ་མུཾ། གཏོར་མགྲོན་ཡེ་ཤེས་པ་རྣམས་བདག་ཉིད་ལ་ཐིམ། འཇིག་རྟེན་པ་རྣམས་རང་གནས་སུ་གཤེགས་པར་བསམ། སྐབས་འདིར་རྒྱས་པར་སྤྲོ་ན་བླ་མ་སངས་རིན་བཏང་དེ་ནས་ཚོགས་ལ་ལོངས་སྤྱོད་དོ། །གསུམ་པ་ལྷག་མ་ནི། ལྷག་མ་སྤུངས་པ་ལ་གཙང་ལྷག་གིས་བསྣན་པ། ཧཱུཾ་བྷྲཱུཾ་གྱིས་ཁ་ཕྲུས་བཏབ་པས་བྱིན་གྱིས་བརླབས་ཕཻཾ་གྱིས་མགྲོན་བཀུག་ནས། ལྷག་ལ་དགྱེས་པའི་སོགས་སོ། །བཞི་པ་མཆོད་བསྟོད་གོང་གི་ལས་བྱང་བཞིན་འབུལ། ལྔ་པ་དངོས་གྲུབ་བླང་བ་ནི། གང་གིས་དྲན་པའི་མོད་ཉི་ལ། །འཆི་བདག་བདུད་སྡེ་འཇོམས་གྱུར་པས། །མཐུ་ཆེན་བླ་མའི་དཀྱིལ་འཁོར་ལ། །དེང་ནས་བྱང་ཆུབ་བར་དུ་སྐྱབས། །སྒོ་གསུམ་གུས་པས་འབངས་སུ་ཞུགས། །རྩེ་གཅིག་གདུང་བས་གསོལ་བ་འདེབས། །སྐུ་གསུང་ཐུགས་ཀྱི་བྱིན་གྱིས་རློབས། །འཆི་མེད་ཚེ་ཡི་དངོས་གྲུབ་ཞུ། །མི་ནུབ་རྒྱལ་མཚན་ལྟ་བུའི་ཚེ། །བདག་གི་ལུས་ལ་བསྩལ་དུ་གསོལ། །མི་ཤིགས་རྡོ་རྗེ་ལྟ་བུའི་ཚེ། །བདག་གི་ངག་ལ་བསྩལ་དུ་གསོལ། །མི་འགྱུར་གཡུང་དྲུང་ལྟ་བུའི་ཚེ། །བདག་གི་ཡིད་ལ་བསྩལ་དུ་གསོལ། །གསལ་རྫོགས་ཉི་ཟླ་ལྟ་བུའི་ཚེ། །བདག་གི་ནུས་མཐུར་བསྩལ་ཏུ་གསོལ། །བསམ་འཕེལ་ནོར་བུའི་ལྟ་བུའི་ཚེ། །བདག་གི་ལུས་ལ་བསྩལ་དུ་གསོལ།། །།དེ་ནས་ཡི་གེ་བརྒྱ་པས་ལྷག་ཆད་བསྐང༌། མདུན་བསྐྱེད་བསྡུ། དགེ་བ་བསྔོ། བསྟན་པ་རྒྱས་པའི་སྨོན་ལམ་བཏང༌། བཀྲི་ཤིས་བཅས་པས་ལེགས་པར་གྲུབ་བོ།། །།སླར་སྨྲས་པ། དུས་ངན་སྙིགས་མའི་རང་མདོག་ངོམས་དུས་འདིར། །ཆོས་ཀྱི་སྣང་བ་ཕལ་ཆེར་དབྱིངས་སུ་ཡལ། །ཆོས་མིན་སྣང་བ་ལང་ཚོ་མཛད་དབང་གིས། །ཉམས་བཞེས་ལྟ་ཅི་དཔེ་ཙམ་མཐོང་ན་ཡང༌། །མ་བཟོད་མིག་སེར་དྲག་པོར་ལངས་མོད་ཀྱི། །འོན་ཀྱང་གཟུར་གནས་སྐྱེ་བོ་སྲིད་མཐར་ཙམ། །མཆིས་ན་ཆོས་འདི་ཕྱག་བཞེས་བསྟར་བར་རིགས། །བླ་མ་རང་གིས་ལུང་བསྟན་ལྕགས་སྡོང་ལས༔ འཆི་མེད་མཆོག་སྦྱིན་བླ་མའི་རྣལ་འབྱོར་འདི༔ དུས་ངན་སྙིང་མ་ལྔ་བདོ་ཆེར་སྙིགས་དུས༔ སྒོམ་པའི་བཀའ་བབ་བསྟན་འགྲོའི་གསོས་སུ་སྨིན༔ མཐའ་དམག་ཟློག་བྱེད་ཡུལ་འཁྲུགས་ཞི་བ་དང་༔ མི་ཕྱུགས་ནད་རིགས་ཀུན་ཞི་བཤད་སྒྲུབ་འཕེལ༔ ཞེས་སོགས་ཕན་ཡོན་མང་དུ་གསུངས་པས་ན། །གང་ཟག་ངན་ཡང་ཆོས་བཟང་ངན་མི་འགྱུར། །སྤྱིར་ན་རྒྱལ་ཁམས་རྒྱལ་བློན་ཐམས་ཅད་དང༌། །སྒོས་སུ་དཔལ་ལྡན་འབྲུག་པའི་བསྟན་འཛིན་རྣམས། །སྐུ་ཚེའི་འགལ་རྐྱེན་དབྱིངས་སུ་ཞི་བ་དང༌། །མཐུན་རྐྱེན་ཆོས་སྲིད་ལེགས་ཚོགས་འབྱུང་འདུན་གྱི། །ལྷག་བསམ་ཡིན་གྱི་གྲགས་ཕྱིར་མ་ལགས་ཀན། །འཆི་མེད་མཆོག་སྦྱིན་འདི་དགེས་ཡིད་ཅན་ཀུན། །འཆི་མེད་ཚེ་དང་ཡེ་ཤེས་གོང་འཕེལ་ཏེ། །འཆི་མེད་མགོན་པོའི་མདུན་སར་མྱུར་བགྲོད་ནས། །འཆི་མེད་རྟག་པ་དམ་པའི་གནས་ཐོབ་ཤོག། །།ཅེས་དཔལ་ལྡན་བླ་མ་ངག་དབང་རྣམ་པར་རྒྱལ་བ་ལ་བརྟེན་པའི་བླ་ཚེ་ཟུང་བྲལ་གྱི་སྒྲུབ་ཐབས་འཆི་མེད་མཆོག་སྦྱིན་ཞེས་བྱ་བ་འདི་ནི། བླ་མ་ལ་མི་ཕྱེད་པའི་དད་པ་འཆང་བའི་བཙུན་པ་ཆོས་ཀྱི་བློ་གྲོས་ནས་དག་ལམ་འདི་ལ་ཆོ་གའི་བབ་དང་འབྲེལ་བ་ཞིག་བྲིས་དགོས་ཞེས་བསྐུལ་བ་ལས། རེ་ཞིག་བཏང་སྙོམས་སུ་ལུས་ཀྱང་སླར་བྲིད་གཞི་ཤོ་གུ་བཅས་ནན་གྱིས་བསྐུལ་བས་རྒྱུ་བྱས། རང་ཉིད་ཀྱང་བླ་མ་ལ་གསོལ་བ་རྩེ་གཅིག་ཏུ་བཏབ་པས་བློའི་སྣང་བ་ཅུང་ཟད་བརྙེས་པས་རྐྱེན་བྱས། གཡོ་དང་སྒྱུ་མེད་པའི་ལྷག་བསམ་གྱི་རྒྱུ་རྐྱེན་ཕུན་སུམ་ཚོགས་པ་ལས། ཤཱཀྱའི་བཙུན་པོ་དགེ་འདུན་རིན་ཆེན་གྱིས་མེ་མོ་བྱ་ལོ་སྣྲོན་ཟླ་བའི་ཡར་ཚེས་དགེ་བར་ལྕགས་རིའི་དབེན་ཁང་དུ་བསྙེན་སྒྲུབ་ཀྱི་ཐུན་མཚམས་སུ་བྲིས་པ་འདིས་ཀྱང་བསྟན་འགྲོར་སྨན་པའི་རྒྱུར་གྱུར་ཅིག། །།འགྲོ་ལ་ཕན་བདེ་འབྱུང་བའི་གཞི་གཅིག་པུ། །དཔལ་ལྡན་འབྲུག་པའི་བསྟན་པ་རིན་པོ་ཆེ། །ཕྱོགས་དུས་ཀུན་ཏུ་དར་ཞིང་རྒྱས་པ་དང༌། །འགྲོ་ཀུན་ཐབས་མཁས་དེ་ཡིས་གྲོལ་གྱུར་ཅིག །ཡུལ་ལྗོངས་སྤྱི་དང་བྱེ་བྲག་འབྲུག་ཡུལ་འདིར། །མི་མཐུན་ཉེར་འཚེ་མིང་ཡང་མི་གྲགས་ཤིང༌། །དཔལ་ལྡན་བླ་མའི་ཞབས་པད་བརྟན་པ་དང༌། །དགེ་འདུན་སྡེ་རྣམས་དར་ཞིང་རྒྱས་པར་ཤོག །ས་སྐྱོང་མི་དབང་ཆབ་སྲིད་བརྟན་པ་དང༌། །འབངས་རྣམས་དགེ་བཅུའི་དཔལ་ལ་ལོངས་སྤྱོད་ཅིང༌། །ལུགས་གཉིས་བསྟན་སྲིད་ཕྲིན་ལས་དར་ཞིང་རྒྱས། །ལྗོངས་འདི་འཛམ་གླིང་རྒྱན་དུ་མཛེས་པར་ཤོག །འདི་ཡི་དགེ་བས་བསྟན་པ་རྒྱས་པའི་བགེགས། །བདུད་རིགས་རྣམས་དང་དེ་ཡི་ཡིད་བསྐྱོད་པའི། །ལོག་པར་སྒྲུབ་པ་མཐའ་དག་ཚར་གཅོད་ནས། །བསྟན་པའི་རྒྱལ་མཚན་ཕྱོགས་བཅུར་བསྒྲེང་བར་ཤོག །གནས་འདིར་དཔལ་འབྱོར་བྱིན་རླབས་མི་ཉམས་ཤིང༌། །བསམ་སྦྱོར་ངན་པའི་གདུག་རྩུབ་ཞིབ་བ་དང༌། །བསླབ་གསུམ་རྣམ་དག་བསྟན་པར་གཅེས་འཛིན་པའི། །དགེ་འདུན་ཚོགས་ཀྱིས་གང་བའི་བཀྲ་ཤིས་ཤོག། །།ཅེས་གསེར་ཀོང་རིན་པོ་ཆེའི་གསུང་ལ་ཁ་སྐོང་སྟེ་སྤར་བྱང་དུ་བཀོད་པའོ།། །།